За шчасце падлетку было, калі бацька браў яго ў запылены “газік”. Калясілі па калгасных палях і фермах. З малых гадоў асвоіў падлетак сельгастэхніку. Захапляла яго сялянская праца. Актыўна займаўся спортам. У старэйшых класах удзельнічаў у раённых спаборніцтвах па валейболе. Пасля сярэдняй школы падаў дакументы на агранамічны факультэт Гродзенскага дзяржаўнага сельскагаспадарчага ўніверсітэта і паспяхова вытрымаў уступныя экзамены. У педагагічным універсітэце вучылася аднакласніца Таццяна Крупіца, з якою сябраваў са школьных гадоў. Разам дамоў на выхадныя наведваліся.